Gata negra de 15 anos e unha pelaxe tupida de canas
O **gato negro** é considerado un animal moi simbólico con interpretacións moi ambiguas. En civilizacións como o Antigo Exipto eran animais sagrados, por estaren relacionados co culto á deusa Bastet. Porén, nas tradicións hebrea e babilónica, os gatos comparábanse coas cobras arroladas nun fogar. Disque a Igrexa Católica considerábaos como vencellados á bruxaría.

Están asociados coa deusa grega Hécate e coa deusa nórdica Freia. Ambas tiñan relación coa bruxaría, polo que na Idade Media o gato negro xa era considerado un símbolo do demo.

Bruxaría e superstición
-----------------------

Historicamente, os gatos negros foron símbolo da bruxaría e do mal. Temíase que os gatos negros (e ás veces, outros animais da mesma cor, ou mesmo brancos) fosen familiares de bruxas. No século XVII, comezou a ser asociado á bruxaría en moitas áreas do mundo. O gato negro foi visto xeralmente como un símbolo de boa sorte. Con todo, nos EUA e en zonas de Europa, que mantiveron cazas de bruxas, a asociación con estas fixo que fosen considerados como portadores da mala sorte.

Cartel do cabaré parisiense *Le Chat Noir*, obra de Steinlen

Anarcosindicalismo
------------------

O gato negro do *Industrial Workers of the World*, sindicato de orixe estadounidense, foi adoptado como símbolo do anarcosindicalismo
Xa dende a década de 1880, a cor negra asóciase co anarquismo. O gato negro nunha postura de alerta foi adoptado posteriormente coma símbolo do movemento, máis concretamente do anarcosindicalismo.

En 1918, no xuízo contra os líderes do sindicato estadounidense *Industrial Workers of the World* ("Traballadores Industriais do Mundo"), Ralph Chaplin, a quen se lle adoita atribuír a creación de dito símbolo, afirmou:

> 
> 
> "O gato negro é empregado adoito polos mozos para representar a filosofía e as accións do IWW. Pretendíase asustar ao empresario coa palabra "sabotaxe", ou ben cun gato negro nos arredores [da fábrica]. Se te cruzas cun gato negro, de seres supersticioso, se cadra pensas en que vas ter mala sorte. A idea da sabotaxe era poñer preto do xefe un gatiño negro".
> 
>

Prevalencia
-----------

Un estudo de 1977 sobre a prevalencia de distintas cores entre os gatos de Europa e os EUA sinala que había máis gatos negros en Gran Bretaña, ao longo da costa oeste de África, no litoral de España e Francia e nos vales do Ródano e o Sena. Isto suxire que talvez fose distribuído por mercadores gregos ou fenicios. A súa pouca prevalencia en Italia concorda con que non existen imaxes de gatos negros na Arte da Roma antiga.

Notas
-----

1. ↑  Werness, Hope B. (en inglés). [[ ]]D2wQ6AEIQDAD#v=onepage&q=black%20cat%20Bastet&f=false *The Continuum Encyclopedia of Animal Symbolism in Art*, p. 72. A&C Black, 2004. En Google Books. Consultado o 13 de decembro de 2018.
2. ↑  Dugan, Ellen (en inglés). *The Enchanted Cat: Feline Fascinations, Spells and Magick*. Llewellyn Worldwide, 2012. En Google Books. Consultado o 13 de decembro de 2018.
3. ↑  Garcia, Fran; Rodriguez, Víctor. "Bombay: una pantera en miniatura". Consultado o 16 de maio de 2018.
4. ↑  Dunwich, Gerina (en inglés). *Witch's Halloween: A Complete Guide to the Magick, Incantations, Recipes, Spells, and Lore*. Simon and Schuster, 2007. En Google Books. Consultado o 13 de decembro de 2018.
5. ↑  Salerno, Salvatore (1989). *Red November, Black November: Culture and Community in the Industrial Workers of the World*. Albany, New York: SUNY Press. p. 178. ISBN 0-7914-0089-1.  from U.S. v. W.D. Haywood, et al. testimony of Ralph Chaplin, 19 de xullo de 1918, IWW Collection, Box 112, Folder 7, pp. 7702 & 7711, Labor History Archive, Wayne State University
6. 1 2  Lewis, Sian; Lloyd Llewellyn-Jones (en inglés). *The Culture of Animals in Antiquity: A Sourcebook with Commentaries*. Routledge, 2018. En Google Books. Consultado o 13 de decembro de 2018.

Véxase tamén
------------

|  |  |
| --- | --- |
|  | Wikimedia Commons ten máis contidos multimedia na categoría:  ***Gato negro Modificar a ligazón no Wikidata*** |

### Outros artigos

* Gato
* Superstición
* Bruxaría
* Mal de ollo
* Inquisición

|  |  |
| --- | --- |
| Control de autoridades | 
* Wd: Q1327677
* MAG: 2778776073

 |